Врз основа на член 11 став 9 од Законот за пожарникарството (Сл. весник на РМ бр. 67/04, 81/07, 55/13, 158/14, 193/15 и 39/16),

Градоначалникот на Град Скопје, донесe:

**П Р А В И Л Н И К**

**за критериуми за селекција на кандидати за вработување во Територијалната**

**Противпожарна единица на Град Скопје – Бригада за противпожарна заштита**

**Член 1**

Со овој Правилник се уредува постапката за вработување во Територијалната противпожарна единица на Град Скопје, преку селекција на кандидатите со утврдени критериуми и одредување на бодувањето во сите фази на селекцијата.

**Член 2**

Постапката за селекција се спроведува во три фази и тоа проверка на пријавата и доказите, проверка на физичката способност и интервју.

**Член 3**

Во првата фаза, Комисијата за селекција формирана со посебно решение од страна на Градоначалникот во рок од 8 (осум) дена од истекот на рокот за пријавување на јавниот оглас врши проверка дали кандидатите ги доставиле задолжителните докази за исполнување на условите од огласот и составува записник во кој се констатира кои кандидати ги доставиле а кои кандидати не ги доставиле задолжителните докази.

Сите кандидати кои ги комплетирале задолжителните докази се квалификуваат во втората фаза на селекцијата, а оние кандидати кои не ги доставиле задолжителните докази во дополнително определениот рок, се дисквалификуваат од понатамошна селекција.

По комплетирањето на доказите, комисијата за селекција врши проверка на веродостојноста на доказите.

Доколку Комисијата за селекција се сомнева во веродостојноста на кој било од доказите, истата е должна да достави барање за дополнителни проверки кај органот односно институцијата која го издала доказот, кој е должен во рок од 10 дена да и одговори.

Доколку при проверката се утврди дека доказот е лажен, Комисијата ја отфрла пријавата и го известува Министерството за информатичко општество и администрација, кое води Регистар на лица кои дале лажни податоци при вработување во јавен сектор.

Кандидатот кој доставил лажни докази за исполнување на условите не може да се вработи во јавниот сектор во период од десет години од денот на известувањето од став 5 од овој член.

Доколку при проверката се утврди дека недостастасува некој од доказите, комисијата е должна да побара од кандидатот во рок од три дена да ги комплетира доказите.

Комисијата го контактира кандидатот преку e-mail адресата или телефонскиот број внесен во Пријавата за вработување во Територијалната противпожарна единица на Град Скопје.

Доколку кандидатот не доставил податоци за контакт, односно не ја пополнил и доставил уредно пријавата од ставот 9 на овој член, ќе се смета дека не е уредно пријавен и се дисквалификува од понатамошна селекција.

Пријавата за вработување во Територијалната противпожарна единица на Град Скопје содржи основни лични податоци за кандидатот: име и презиме, адреса на живеење, контакт телефон, контакт e-mail, ЕМБГ, број на лична карта, национална припадност и своерачен потпис на кандидатот.

Образецот на Пријавата е достапен за кандидатите, на веб страницата на Град Скопје, како и во Архивата на Градот Скопје за времетраењето на јавниот оглас.

Комисијата за селекција изготвува записник со листа на кандидати кои ја поминале првата фаза на селекција.

**Член 4**

Кандидатите за вработување треба да бидат здравствено и психофизички способни, утврдено од овластена здравствена установа согласно со закон.

**Член 5**

Во втората фаза на селекцијата се закажува и врши проверка на физичката подготвеност на кандидатите согласно членот 16 од овој правилник, а потоа Комисијата врши интервју на селектираните кандидати, согласно членовите 6, 7, 8 и 9 од овој правилник, во рок од 10 (десет) денапо спроведената втора фаза од селекцијата.

За втората фаза Комисијата од став 1 на овој член изготвува ранг-листа на кандидатите.

**Член 6**

Комисијата за селекција одржува подготвителен состанок најдоцна 30 минути пред почетокот на интервјуто на кој се определува формата на интервјуто (усно или комбинирано усно и писмено) и темите кои ќе се опфатат во текот на интервјуто.

**Член 7**

Интервјуто се состои од следните елементи:

-општи прашања,преку кои се проверува интересот и мотивацијата на кандидатот за работното место,прашања во врска со претходното работно искуство (ако имал),очекувањата на кандидатот од вработувањето и сл;

-ситуациони прашања, преку кои се проверуваат потребните општи работни компетенции за категоријата на која и припаѓа работното место;

-стручни прашања или практични задачи, преку кои се проверуваат посебните работни компетенции од делокругот на работното место; и

- оценка на способноста на кандидатот за изразување/пишување на македонски литературен јазик.

-На интервјуто кандидатот може да освои најмногу 20 бодови односно најмногу 4 бода од општите прашања, најмногу 8 бода од ситуационите прашања, најмногу 6 бода од стручните прашања и најмногу 2 бода од оценката на способноста на кандидатот за изразување/пишување на македонски литературен јазик.

**Член 8**

Текот на интервјуто се координира од страна на претседателот на Комисијата за селекција кој треба да обезбеди еднаков и фер однос кон сите кандидати.

Комисијата за селекција поединечно за секој кандидат пополнува формулар во кој ги внесува бодовите, одделно за сите елементи на интервјуто и го потпишува формуларот.

**Член 9**

За спроведеното интервју се составува ранг листа за кандидатите со кои е спроведено интервјуто.

**Член 10**

Физичката способност на кандидатите се проверува преку стандардизирани тестови за утврдување на психомоторичен статус на кандидатите.

Максимален број на бодови за утврдување на психомоторичниот статус е 30 бодови.

**Член 11**

Кандидатите кои се пријавиле по јавниот оглас, може да освојат најмногу 60 бода и тоа распоредени на следниот начин:

Образование

* За завршено средно образование ...............................................................4 бода
* За завршено вишо или повисок степен на образование ...........................6 бода
* Интервју.........................................................................................најмногу 20 бода

Физичка способност

* Психомоторичен статус................................................................најмногу 30 бода

**Член 12**

По завршувањето на третата фаза од селекцијата од страна на Комисијата се изготвува ранг-листа на најуспешни кандидати.

При составувањето на ранг-листата, доколку има двајца или повеќе најуспешни кандидати со ист број на бодови предност во рангирањето има оној кандидат што има возачка дозвола Ц категорија.

**Член 13**

Доколку на ранг-листата од член 12 став 1 од овој Правилник нема доволно кандидати, јавниот оглас во тековната година може да се повторува се додека работните места не се пополнат, при што во натамошните повторувања се избираат најдобро рангираните кандидати без оглед на нивната припадност на заедница.

Конечната ранг-листа на најуспешните кандидати, Комисијата за селекција ја доставува до Градоначалникот за вршење на избор, кој врши избор во рок од 15 дена.

**Член 14**

Вработениот во територијалната противпожарна единица има обврска во рок од една година од денот на вработувањето, да се стекне со сертификат за стекната квалификација пожарникар, издаден од институција овластена од Министерството за образование и наука, во спротивно му престанува вработувањето.

**Член 15**

Градот Скопје не одговара за евентуалните незгоди и повреди за време на проверката на физичката подготвеност на кандидатите.

Кандидатот за вработување потпишува согласност дека нема да бара оштетни побарувања при евентуални незгоди и повреди.

**Член 16**

**Проверка на физичката подготвеност**

Проверката на физичката способност и подготвеност на кандидатите ќе се врши во следните 3 фази:

* **Прва фаза** – Опфаќа тестови за проценка на општата физичка подготвеност на кандидатот пожарникар и тоа :

1.Подигнување (згибови) на вратило;

2.Скијачки скок;

3.Склекови;

4.Подигнување трупот од лежечка положба (стомачни);

5.Куперов тест;

Опис и цел на вежбите:

1.**Подигнување (згибови) на вратило:** ја мери силата и издржливоста на горниот дел од телото. Вежбата се изведува на вратило, кандидатот е во висечка вертикална положба со испружени раце во лактот, задача на кандидатот е да изведе максимален број на подигнувања во висина на брадата и спуштање на телото.

2.**Скијачки скок:** ja утврдувa статичката сила и издржливост на долните екстремитети (нозете) на кандидатот. Вежбата се изведува на рамна површина во фискултурна сала каде кандидатот е поставен покрај ѕид во седечка положба каде аголот на натколеницата и потколеницата ќе изнесува 90°, а рацете да бидат во релаксирана положба покрај телото. Во оваа положба кандидатот треба да се задржи што поголем временски период.

3.**Склекови:** Силата на раце и рамениците се тестира со **склекови** на рамна површина. Тестот се изведува на рамна површина во фискултурна сала, теретана или на отворено. Кандидатот е во хоризонтална позиција за склек, рацете се поставени во ширина на рамото .Задача на кандидатот е да направи што повеќе правилни спуштања и подигања во една минута.

4.**Подигнување трупот од лежечка положба (стомачни)**: се утврдува силата и издржливоста на трупот односно на стомачната мускулатура.Вежбата се изведува рамна површина каде кандидатот во лежечка положба со свиткани колена под агол од 90° каде стапалата ќе бидат со цела површина на подлогата, а рацете позади глава претплетени во прстите .Кандидатот во време од една минута треба да изведе што повеќе повторувања.

5.**Куперов тест:** утврдување аеробната издржливост на кандидатот.Куперов тест се изведува на отворен или затворен простор во кој кандидатот има цел за 12 минути да истрча колку може подолго растојание.

Во оваа фаза можат да бидат освоени најмногу 14 бода на следниот начин:

|  |  |  |  |  |  |
| --- | --- | --- | --- | --- | --- |
| Подигнување  (згибови) на  вратило | Скијачки  скок  (секунди) | Склекови | Подигнување  на трупот од  лежечка положба  (стомачни) | Куперов  Тест  12 минути | Бодови |
| 10 | 95 + | 50 | 45 | 2800 м | 14 |
| 80-95 | 45-49 | 39-44 | 2600 м | 12 |
| 65-79 | 39-44 | 34-38 | 2400 м | 10 |
| 50-64 | 33-38 | 29-33 | 2200 м | 8 |
| 35-49 | 27-32 | 28-32 | 2000 м | 6 |
| 20-34 | 21-26 | 21-27 | 1800 м | 4 |
| < 20 | 20 | 20 | 1600 м | 2 |

Вкупните бодови во оваа фаза се добиваат така што се собираат бодовите од освоениот резултат на кандидатите во секоја од поединечните вежби и се дели со 5, притоа добиениот резултат се впишува заклучно со втората децимала. Кандидатот кој во оваа фаза нема да освои повеќе од 5 бодови е елиминиран од понатамошната постапка на проверка на физичката подготвеност и се дисквалификува од понатамошна селекција.

* **Втора фаза** – Опфаќа тестови за проценка на специфичната физичката подготвеност на кандидатот пожарникар и тоа :

**1.** Kачување по јаже;

**2.** Kачување по внатрешни скали;

**3.** Kачување со скала од надворешна страна до втор спрат;

Опис и цел на вежбите:

Целта на овие комплекс вежби е да се утврди способноста на кандидатот и неговата умешност, во реални услови да се справи со задачите кои ќе бидат идно секојдневие на кандидатот за пожарникар .Вежбите кандидатот ќе ги изведува со полна заштитна опрема и ќе биде дополнително заштитен со спасувачко јаже при изведување на вежбите. Со овие вежби се добива појасна слика за кандидатот

Во оваа фаза можат да бидат освоени најмногу 10 бода на следниот начин:

* за успешно качување по јаже..........................................................................4 бода
* за успешно качување по внатрешни скали...................................................4 бода
* за успешно качување со скала од надворешна страна до втор спрат......6 бода

Кандидатот кој во оваа фаза нема да освои повеќе од 5 бодови е елиминиран од понатамошната постапка на проверка на физичката подготвеност и се дисквалификува од понатамошна селекција.

* **Трета фаза** – тест за проценка на способноста за пливање на кандидатот пожарникар.

1. Пливање на 50 метри

Опис и цел на вежбата:

Целта на оваа вежба е да се утврди способноста за пливање на кандидатот која е многу битна во понатамошното работење на кандидатот доколку се вработи како пожарникар при разни технички интервенции (поплави итн). Пливањето ќе се изведува во затворен базен и кандидатот има за цел да исплива 50 метри. За успешно завршено пливање на 50 метри, кандидатот добива 2 бода.

Кандидатот кој нема успешно да ја заврши оваа вежба е елиминиран од понатамошната постапка на проверка на физичката подготвеност и се дисквалификува од понатамошна селекција.

По завршувањето на проверката на физичката подготвеност на кандидатите, Комисијата изготвува конечна ранг листа на кандидати во која се внесени вкупните бодови кои ги освоиле кандидатите во сите фази на селекција.

**Член 17**

Овој правилник влегува во сила со денот на донесувањето.

Број 08-10261/1

15.11.2018 година

Градоначалник

на Град Скопје

\_\_\_\_\_\_\_\_\_\_\_\_\_\_\_\_\_\_

Петре Шилегов